Rudolf Huliak

Ing. Rudolf Huliak (* 5. máj 1975, Očová) je slovenský politik, predseda Strany vidieka. V rokoch 2022 až 2025 bol starostom obce Očová a od októbra 2023 do marca 2025 bol poslancom Národnej rady Slovenskej republiky zvolený na kandidátke strany SNS. Od marca 2025 je ministrom cestovného ruchu a športu v štvrtej vláde Roberta Fica za SMER – SD.

 Životopis 
V rokoch 19931998 vyštudoval odbor prevádzka a ekonomika cestnej a mestskej dopravy na Fakulte prevádzky a ekonomiky dopravy a spojov Žilinskej univerzity v Žiline. V roku 2003 spoluzaložil firmu Profilak,PROFILAK, spol. s r.o. In:  ktorá sa zaoberá autolakovníckymi prácami a opravami vozidiel, v ktorej pôsobí dodnes. Od roku 2005 pôsobí ako člen predsedníctva Slovenskej poľovníckej komory, kde je predsedom streleckej komisie. Od roku 2010 je aj členom predsedníctva Slovenského poľovníckeho zväzu, predsedom Pozemkového spoločenstva Očová a poľovný hospodár v Poľovníckom združení Očová-Háj.

 Politická kariéra 
V parlamentných voľbách v roku 2020 kandidoval z miesta číslo 38 na kandidátke strany Kotlebovci – Ľudová strana Naše Slovensko, kde získal 899 hlasov a do parlamentu sa nedostal.

V komunálnych voľbách 2022 bol Huliak zvolený za starostu obce Očová so ziskom 510 platných hlasov. Voľby boli spojené s voľbami do orgánov samosprávnych krajov, v ktorých kandidoval aj za župana Banskobystrického samosprávneho kraja, kde so ziskom 23 236 hlasov (11,5 %) skončil na treťom mieste po Ondrejovi Lunterovi a Adrianovi Polónym.

V októbri 2021 sa stal predsedom strany NÁRODNÁ KOALÍCIA, v roku 2022 premenovanej na NÁRODNÁ KOALÍCIA / NEZÁVISLÍ KANDIDÁTI (NK/NEKA).

Pred parlamentnými voľbami v roku 2023 sa strana NK/NEKA spojila so Slovenskou národnou stranou, čím sa Huliak pridal na ich kandidátnu listinu. Podľa predsedu SNS Andreja Danka ich spájala ich národná, sociálna a kresťanská orientácia. Zo 150. miesta na kandidátke sa dostal do Národnej rady SR s 58 875 hlasmi. Po predsedovi strany Andrejovi Dankovi a Tomášovi Tarabovi skončil tretí v poradí v počte preferenčných hlasov.

 Nominácia na post ministra životného prostredia 
Po voľbách sa strana SNS stala súčasťou novej vládnej koalície so stranou SMER–SD a HLAS–SD, v ktorej bol Huliak avizovaný ako nominant na post ministra životného prostredia, čo vyvolala vo verejnom priestore rozporuplné reakcie. 12. októbra vznikla petícia proti jeho vymenovaniu, ktorú podpísalo približne 43-tisíc ľudí, vrátane 113 vedcov, vysokoškolských pedagógov, odborníkov a verejne známych osobností. Neúspešní kandidáti za SNS naopak 16. októbra rozbehli podpornú petíciu za vymenovanie Huliaka za ministra, ktorú podpísalo zhruba 16-tisíc ľudí.

Prezidentka Zuzana Čaputová informovala Roberta Fica v rámci konzultácií o novej vláde, že Huliaka nevymenuje za ministra, pretože dlhodobo neuznáva vedecký konsenzus o zmene klímy. Kandidát, ktorý verejne schvaľuje násilné vysporiadanie sa s názorovými oponentmi, najmä z radov ochrancov prírody a krajiny, nemôže byť podľa prezidentky spôsobilý viesť ministerstvo, ktorého súčasťou je štátna ochrana prírody a krajiny.

 Minister cestovného ruchu a športu 
5. marca 2025 ho prezident SR Peter Pellegrini vymenoval za ministra rezortu cestovného ruchu a športu SR ako nominanta strany SMER – SD.

 Šírenie konšpiračných teórií 
Na Facebooku označil kampaň na podporu ekologického cestovania za súčasť Nového svetového poriadku. Podľa Huliaka si vymysleli medzinárodné elity klimatickú krízu, aby ľudí pripravili o vlastníctvo áut.

 Referencie 

 Iné projekty 

 Externé odkazy 
 Rudolf Huliak na webe Národnej rady SR
 Spravodajstvo týkajúce sa Rudolfa Huliaka na portáli agentúry SITA
 Kto je Rudolf Huliak? Zisťovali sme aj v Očovej : Geopoliticky dezorientovaný, no vystihol problémy ľudí na vidieku, a preto uspel – článok v denníku Postoj (2023)

Kategória:Osobnosti z Očovej
Kategória:Slovenskí dopravní inžinieri
Kategória:Slovenskí politici
Kategória:Starostovia na Slovensku
Kategória:Poslanci NR SR (2023 – 2027)
Kategória:Politici SNS (1990)
Kategória:Politici Smeru
Kategória:Predsedovia slovenských politických strán
Kategória:Ministri cestovného ruchu a športu Slovenskej republiky
Kategória:Slovenskí poľovníci
Kategória:Absolventi Žilinskej univerzity v Žiline
Kategória:Konšpirační teoretici